Ondersoek ná fabriek brandArgieffoto. (Foto: Darren Pateman, AP) ŉ Ondersoek volg nadat vlamme aan die einde van Julie ŉ plastiekfabriek in Pietermaritzburg verswelg het. Die brand het op munisipale grond langs die fabriek uitgebreek. Luidens ŉ verklaring deur die KwaZulu-Natalse departement van ekonomiese ontwikkeling, toerisme en omgewingsake het die brand naby die New England-vullishoop uitgebreek en die fabriek, wat vol plastiek en toerusting was, afgebrand. “Brandbestryders, omgewingspesialiste en ander kenners was sedert 15:30 op die toneel om die brand te hanteer. Ek het ŉ formele verslag aangevra en sal verseker dat wie ook al verantwoordelik is vir die erge lugbesoedeling weens die brand aan die pen ry,” het Nomusa Dube-Ncube, LUR van die betrokke departement, gesê. Maroela Media het destyds berig dat meer as 70 brandbestryders en 10 brandweerwaens ontplooi is om die brand te blus. Die Msunduzi-munisipaliteit se eenheid vir omgewingsgesondheid het verlede Dinsdag die mense wat naby die perseel woon en sukkel met hul gesondheid, gewaarsku om hul huise te ontruim. ŉ Deel van die N3-snelweg, digby die New England-pad, is Vrydag gesluit weens dik rookwolke wat toe nog oor die snelweg gehang het. Volgens Dube-Ncube toon navorsing daarop dat langtermynblootstelling aan besoedelende stowwe soos stikstofdioksied en sulfaatdioksied longfunksie kan laat afneem en asemhalingsiektes kan veroorsaak. Intussen het ŉ brand by ŉ hardewarewinkel in Pretoria die afgelope naweek opslae gemaak. Maroela Media het berig die brand het die verkopeafdeling van Cosave Powerbuild & Wholesalers in Kirkney heeltemal verwoes, terwyl skade ook aan die administrasiekantore aangerig is.